khistorydata/jeongjo-sjw-relations huggingface dataset:
정조 6년
以京畿監司奉朝賀金致仁月廩不受狀啓。傳于李在學曰。大臣毫無不可受之義。卽爲領受之意。更令地方官輸送。仍傳此意事。回諭。月致等節。亦果依例擧行乎。問于該曹以啓。
정조 6년
李在學啓曰。奉朝賀金致仁月致等節。亦果依例擧行乎。問于該曹以啓事。命下矣。問于該曹。則以爲。奉朝賀金致仁八月朔月致。輸送本家。則以爲。情地危蹙。旣不受祿俸。則月致何敢冒受云。不爲領受。依前例待祿俸領受時。一體輸送次。姑爲留置云矣。敢啓。傳曰。如有地方官傳致之例。分付該道監司。卽爲輸送後。使之狀聞。
정조 6년
李在學。以備邊司言啓曰。景慕宮坊契新入民戶。必須別般顧恤。可期永奠。廟堂雜議以聞事。命下矣。依傳敎。招問新入魚物廛民人等所願。則以爲。楊州樓院店幕。卽魚商往來要害之處也。本廛入來魚物。所謂店漢。一倂都執。名曰乾房。內以締結中都兒。外以符同松坡場。絡繹分送。以作通貨之門。一世魚利。都歸操縱。致令本廛之民。不得應國役而資生業。此而不足。將設無前之場市。以爲榷利之妙計。分付畿營。嚴法禁斷云矣。大抵樓院店民之處於東北要路。盡奪往來魚利。致使廛民失業呼冤。故前後關飭。非止一再。以至刑配之境。而少無懲畏。恣意橫占。事之駭痛。莫此爲甚。今此新入募民。別般顧恤之方。特敎詢咨。若是懇至。其在仰體之道。宜有另飭之擧。樓院店乾房名色。爲先一倂革罷。此後如有犯者。各別嚴刑定配事。發關分付於畿營。嚴立科條。中都兒之禁令。本自至嚴。而奸民之不悛舊習。潛自抑執。亦極狡惡。一體依禁令照律嚴繩之意。捧甘知委於漢城府及平市署。何如。傳曰。允。亂廛之弊。爲市民難支之端。朝家旣聞之後。不可不嚴法重治。而至如都執勒奪等種種所犯。又是尤無良之徒。極無嚴之習。此而尋常處分。流弊豈可勝言。況本廛設立最久。應役煩多。朝家顧恤。不但與他自別。今番募入以後。另施固存之政。然後可期奠業。且聞近來本廛物種。無論公私需用。漸就絶無之域者。誠非細故。朝家旣榷魚麗之利。反啓龍斷之俗。廛民之疴痒。若越人之視秦瘠。尙可曰愛民乎哉。以先朝乙未處分後。本司關辭觀之。有以仰飭敎之申嚴。到今若不別般修明。幾何而將至無實之歸。今日以前。屬之申令前事。所謂樓院作挐民人。姑不處分。法外名色。卽令革罷後。復有冒法之事。不飭之監司。斗護之地方官。難免重勘。以此嚴關。行會畿營。擧行形止。使之狀聞。雖以渠輩言之。苟有眞的所聞。亦何必膠守前例。不卽察執告官乎。然彼亦民也。豈可使藉此有繹騷之端。此則貢市堂上。稟議大臣。參量闊狹。劃一定制。分付渠輩處。仍又文移該府該署。照此遵用。可也。
정조 6년
徐有防。以刑曹言啓曰。夢麟支屬。自本曹何以決處乎。草記事。命下矣。夢麟妖賊。尙逭肆市之誅。方在島配之中。故其支屬。則特敎定配外。其時本曹。別無擧行之事云。頃因憲府之捉送其甥姪二人。果爲嚴囚。而臣待罪本曹之後。連値公故。不得開坐。故姑未査處之意。敢啓。傳曰。知道。
정조 6년
行兵曹判書李命植疏曰。伏以。臣卽儱侗迂闊之一學究耳。凡於官守。瓠落無當。際遭明時。歷遍中外。得不陷大戾者亦幸矣。至於夏官之任。尤千萬不相襯。夢想所不到。而簡畀之命。何爲而至於臣也。臣於前月。東銓恩遞。纔過兩旬。而誤恩之降。又此荐疊。周流兩銓。左右兜攬。要地重任。有若非臣莫可者然。臣誠惝怳震懍。莫知所以爲計也。本兵之長。不但責任緊重。事務繁氄。最其宿衛陪扈。政須筋力奔走。而臣夙抱貞疾。視聽之昏聵。下部之痿軟。亦通朝之所共知也。摠計一年之中。床褥居多。寧日常少。每當公務。忍死自力。雖在閑司漫職。猶患其不堪驅策。況玆劇務重寄之不可一日虛縻者乎。且自十數日以來。重傷暑濕。仍成泄痢。間有動作。輒致添重。宿症新疴。迭出交劇。實無一分支吾之勢。而日前召牌荐下。更鼓將深。他不暇顧。黽勉肅命。辭巽一節。便屬擔閣。私心愧懼。益無所容。數宿調將。有加無減。症形日就危篤。氣息轉益綿綴。旬望之內。轉動無望。重務之一味抛曠。不勝悚悶。玆敢力疾構章。仰暴必遽之實狀。伏惟聖明。天地父母。察臣衷懇之非出飾讓。亟將臣新授職名。特行鐫免。以幸公私焉。答曰。省疏具悉。所辭過矣。卿其勿辭行公。
정조 6년
副修撰嚴思晩疏曰。伏以。臣罪戾積身。怙恃靡所。一縷苟存。萬念都灰。俯仰穹壤。痛纏風樹。顧今移事之地。聖明在上。庶幾瞻依日月。以卒餘生。而第臣蒲柳之質。未秋先衰。形朽神剝。便作無用之物。彈冠束帶。已斷當世之念。惟思退伏田野。畢命松楸。不意聖眷記簪。恩誥聯翩。瀛館新除。又及於荒廬病伏之中。恩榮所及。感淚自零。噫。臣之逖違天陛。今已三載有餘矣。區區戀結之私。豈不欲卽日登途。以伸叩謝之忱。而素患風痺之症。已成痼疾。當此換節之時。一倍牽疼。臂肩麻木。蠢動無路。貼身床玆。晝夜叫苦。以此病狀。實無時日內趨造之望。義分都虧。惶隕冞切。稽首瞻天。有隕如𤂮。且臣曾經外任。解由未及成出。而銓曹不察。徑先檢擬。揆以公格。此亦臣不可冒進之一端。玆敢略暴衷懇。仰瀆宸嚴。伏乞聖明。亟降郵罰。刋臣職名。仍治臣罪。以肅朝綱。以安微分。不勝幸甚。臣方以悲苦之情。乞免之不暇。豈敢復有所論列。而目見亂逆之層生。倫彝之將斁。不容終默。略此附陳焉。嗚呼。凶逆。從古何限。而豈有如近日諸賊之至凶獰極悖惡者哉。澤白倡之於前。賊泓繼之於後。詬罵天日。腸肚相連。外售鏡夢誣衊之凶。內藏麟亮竊發之計。極其陰慘。無復人紀。凡在血氣之倫。孰不骨寒膽顫。直欲手剮口臠。而王法太恢。天討未嚴。妖腰亂領。未懸藳街。根因窩窟。尙未究覈。言之髮豎。思之眦裂。噫嘻。痛矣。此猶鷹犬之指使者也。至若最中義翊等諸賊。官秩地處。非比於鄕曲賤品。而握手慇懃之托。同寢綢繆之謀。綻露無餘。昭布一世。則欲究根柢。舍此奚先。而草草一訊。遽命酌放。或止薄竄。或偃在家。朝家失刑。何至於此。臺啓爭執。實出共公之憤。一例靳允。尙無處分。臣竊隱憂永歎。誠莫曉其所以也。嗚呼。國家不幸。丙丁以後。亂逆疊出。而治之甚緩。種下生種。節上生節。天誅無可訖之日。人心無底定之期。臣嘗隨諸臣之後。亦有伏閤爭論之擧矣。今至六七年之久。合辭中諸賊。一味含貸。依舊假息。凶徒無所懲畏。逆節由是益肆。至於國榮德相而極矣。生前之顯戮未施。塞外之巨慝自在。致使其兄弟叔姪同惡相濟。讎視國家。譸張凶言。誑惑人心。一轉而爲湖海之凶孽。再轉而爲澤白之劇賊。醞釀旣久。禍機潛伏。使失志之徒。顧戀愛惜者。豈不由於窩窟之尙未打破也耶。臣聞農夫去草。必鋤其根。王者誅亂。必治其本。蓋根柢不拔。則萌孽滋蔓。病于嘉穀。亂本自在。則凶謀潛長。害及人國。此理甚明。儘可畏也。顧今王綱骫骳。賊勢猖狂。梟獍之徒。接迹而起。鬼蜮之謀。換面而出。此政君臣上下明目張膽。窮治亂本。嚴杜禍源之時。而大小恬嬉。專事姑息。朝無捐身討賊之人。國有累卵綴旒之危。念之至此。不勝崩迫。嗚呼。國家何負於此輩。而人心世道。一至此極。今若不治其本。只翦其末。雖日加誅殛。必無懲戢之理。聖念雖切於全保。而反有認賊爲子之歎。朝論雖務於鎭安。而終致困獸反噬之患。豈不深可懼哉。伏願聖上。亟加三思。夬揮乾斷。臺啓中諸賊。竝施當律。使旣晦之民彝。得以復明。旣危之國勢。得以復安。則宗社幸甚。臣民幸甚。答曰。省疏具悉。諸批悉諭。爾其勿辭。從速上來察職。
정조 6년
正言李羽晉疏曰。伏以。臣之難冒之狀。必遞之義。略暴於日前避辭中。而誠未見孚。辭不獲命。一日二日。因仍磐礴。臣實靦然。人謂斯何。第念向日三司之如臣情勢者。莫不一伸其廉隅。臣亦三司中一人耳。敢不仰首呼籲。以冀一視之澤乎。且臣老母。今夏大病之餘。餘氣未蘇。素患痰濕之祟。當暑輒發。苦歇無常。藥餌爲命。數日以來。復添損泄。症情深劇。眞元懍惙。委頓床笫。飮㗖全却。臣方左右扶將。不遑頃刻離捨。廉義之當遞旣如彼。情理之難强又如此。以公以私。俱無供職之望。玆敢略入文字。仰瀆崇嚴。伏乞聖慈。天地父母。矜察臣衷懇。鐫遞臣職名。俾便救護。千萬幸甚。踏啓字。
정조 6년
壬寅八月初七日未時。上御誠正閣。下直守令入侍時。同副承旨李世奭。假注書安邁權。記注官金健修金鳳顯。忠州牧使李復永。以次進伏訖。上曰。不見久矣。衛從司以後。今始見之乎。復永曰。然矣。上曰。爾在高城。治績狼藉於四境。有行何德政而若是耶。復永曰。臣素乏才能。少無顯效。眞所謂聲聞過情。而居民數少。異他物衆難治之大邑矣。上曰。素知本郡之至少。而面則幾何。戶數亦幾許耶。復永曰。面則七面。而戶則一千九百二十五戶矣。上曰。可謂十室之殘邑。而民俗之善惡。亦如何耶。復永曰。本郡地兼山海。峽氓則務農爲業。海民則捉魚爲事。以風俗之厚薄論之。可謂峽勝於海矣。上曰。爾爲衛從司時。講確井田文義事。其能記憶耶。賴爾言而到今覺得者。實有多矣。復永曰。其時雖有如干奏語。豈能有益於聖學之高明乎。上曰。至於本牧。爲弊不一而足。皆由朝廷之御失其道而然也。莅任以後。察民情之可否。否者罰之。可者諭之。恩威竝行而不悖。各自親上而事長。思所以丕變之道。爲當日之急務。且百里之分憂。不在於監司之下。而論其所關。尤爲緊切。若以世道論之。趨向各不同。民志尙不定。爾到本牧。着實留念。敎化之承流。治績之騰聞。尤勝於高城。然後是可謂不負予面諭之至意也。復永曰。聖敎若是諄諄懇惻。臣雖無似。豈可一時弛心乎。上曰。今番事。汝亦聞之乎。復永曰。臣固聞之。下詢之下。臣之所懷。敢不實對。若以所聞言之。可謂情外之談矣。上曰。曾已判付。亦已諭矣。論以人事。萬無其理。以此觀之。土俗之不美。人情之難化。從可知矣。復永曰。聖敎果當。而觀此一事。土俗民情。槪有可知矣。上命世奭宣諭。宣諭訖。上曰。高城年事之豐歉。如何耶。復永曰。豐年矣。上曰。爾所云豐者。謂前年耶。今年耶。復永曰。今年大登。而前年則田畓皆爲慘凶矣。上曰。去年若是歉荒。則本郡當入於尤甚。而公賑旣爲不設。或略有私賙之道耶。復永曰。境內民戶。元來不多。故抄記庫中之所儲。量宜分給。僅免流亡之患矣。上曰。道內尤甚等邑。當此凶歉。初何不請賑也。雖爲設賑。似無實效。故其果爲不請耶。復永曰。道伯去年八月念間巡審。而其時則各穀向熟。姑未判凶矣。伊後不數日內。大風振作。禾穗盡傷。巨歉立判。營門果以設賑事。有問於臣。而臣則以姑觀前頭爲答矣。上曰。今年大登。則來春嗣歲之念。姑無可慮。然而若當此時。忽如去年之風。安知其不如去年之凶。而田間收穫。亦至何境耶。復永曰。今年則年事旣如此。實無來頭之可悶。而至於收穫一款。在衙之時。亦已聞知。今番之行。隨所見而論之。節序差早。早穀之刈穫。已過半矣。設有去年之風。必不當如彼其甚也。上曰。本郡水田。多乎否乎。僻處嶺外。若是至小。官舍公廨。亦不必成樣矣。復永曰。沿海則果多水田。而公廨則臣之待罪本郡。已至三載。一一躬審。其最急者修補而來。可保限數年無憂矣。上曰。前秋今春。市直之高歇。亦如何耶。復永曰。朝家則勿論豐凶。一斛三兩。永爲定式。而本郡以挾海之故。民多閑遊。務本者少。逐末者多。故市價自然跳登。去秋則六兩。而今春則至於七兩矣。上曰。本郡亦有魚箭鹽盆。而其稅皆爲輸納於均廳乎。復永曰。船鹽。果皆輸稅於均廳。而鹽則別無大端生弊。船則破傷之後。未得懸頉。或有白徵之弊。此甚可悶矣。上曰。其弊誠可難處矣。本道蔘政。亦稱痼弊云。其果如何耶。復永曰。果是一道之通弊矣。上曰。本郡亦有不正名色乎。復永曰。果有之。而臣亦稔知此弊。故下去之後。査得二千兩。以爲存本取殖。補用貢蔘之地矣。上曰。人皆曰罷營蔘商而立邑蔘商爲好云。其果然否。復永曰。臣則以爲。營商而代邑商。則其弊尤大矣。上曰。營商則貿納之際。視爲囊橐。稱以點退。超登價本。至於再徵列邑之弊云。其爲斯民之害。誠不些矣。復永曰。蔘之一種。非列邑皆有者。若有土採之邑。則罷營商而代邑商。猶或可也。若非土産。皆貿他邑。如此之際。所謂邑蔘商者。稱以價高。若肆橫斂。其害誠有浮於營商。而且以貢蔘時人情言之。營邑之商。亦必懸殊矣。上曰。江原一道之量案。比於三南。自來不正。且以原州事觀之。結卜之不正。亦可知矣。本郡則未知如何。而踏驗之時。或漏此而入彼。或降等而降續。如許之際。安知無白地徵稅之弊耶。復永曰。本郡則戊子量案。以隨起隨稅爲式矣。然而關東列邑。多有未量。不無田政之淆亂。而貢賦則比三南稍歇矣。上曰。我國之田賦。本不滿什一。而大同結錢。三手糧名色。皆古所無而邇來創設者。且貪官汚吏。若作梗於其間。必不下什之五六。豈不悶乎。復永曰。如許之數。通以計之。似爲什之二三矣。上命忠州牧使先退。復永退出。上曰。明日傳香幾處乎。世奭曰。風雲雷雨矣。上曰。又有之乎。世奭曰。各陵改莎草矣。上命退。諸臣以次退出。
정조 6년
壬寅八月初七日未時。上御誠正閣。左承旨入侍時。行左承旨李柱國。假注書趙衍德。記注官金健修金鳳顯。以次進伏訖。上曰。右承旨入侍。健修承命出。與徐有防偕入進伏。上曰。此時有雨。似有傷農之慮矣。柱國曰。然矣。上曰。卿爲吏房承旨乎。柱國曰。然矣。以武臣得除此任。誠是稀有之事矣。上曰。大將後承旨。亦是華職矣。柱國曰。然矣。上曰。宮底民人等所訴便否。自備局盡爲詢問乎。有防曰。廣詢民情後。欲以文字錄入云矣。上曰。今日坐直誰也。有防曰。左副同副伴直矣。命退。承史以次退出。
정조 6년
行都承旨嚴璹藥院直。行左承旨李柱國坐直。右承旨徐有防坐直。左副承旨李在學坐。右副承旨沈有鎭坐。同副承旨李世奭坐。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
李柱國啓曰。右承旨徐有防。今日不爲仕進。卽爲牌招。何如。傳曰。允。
정조 6년
傳于李世奭曰。左承旨馳詣宗廟永寧殿景慕宮。禮房承旨馳詣永禧殿風雲雷雨。右副承旨馳詣三角木覓漢江。奉審摘奸以來。
정조 6년
李柱國啓曰。卽者修撰李宗燮。謂有親病。陳疏徑出。原疏以孝徽宮秋享祭齋戒。纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 6년
李世奭啓曰。明日宗廟永寧殿永禧殿景慕宮有頉處修改時。禮曹堂上。當爲分進。新除授禮曹參判。待下批牌招。何如。傳曰。允。
정조 6년
吏曹口傳政事。以李敬養爲禮曹參判。
정조 6년
以禮曹參判李敬養方差祭。待明朝牌招事。取稟。傳于徐有防曰。許遞。更令該曹差出。
정조 6년
吏曹口傳政事。以李𡊠爲禮曹參判。
정조 6년
以中官金相澤拿處傳旨。傳于李在學曰。分揀。
정조 6년
李在學。以都摠府言啓曰。副摠管李瀁李崇祜入直矣。瀁見差孝徽宮秋享祭獻官。崇祜見差永禧殿告由祭獻官。今將替直受香。副摠管李𡊠。相避當遞。都摠管鶴林君焴。亦差孝徽宮獻官。其外都摠管鶴城君楡。安春君烿。鄭昌聖。副摠管鄭一祥李漢泰。俱有身病。無以備員入直。竝卽牌招。以爲推移入直。何如。傳曰。允。
정조 6년
前兵曹判書金熤疏曰。伏以。臣以擈遫之資。蒙陋之質。擬之於百執事之任。無一可當。濫蒙洪造。驟躋隆顯。涯分踰溢。塵露莫補。負乘之懼。夙宵懍惕。向來西銓一出。微諒盡化。狼狽猖狓。更無餘地。重之以臨事做錯。當局生疣。醜拙畢露。郵釁轉積。雖荷聖上不屑之誨。得逭終始譴責之加。而臣之昏憒無用之實。已入於聖鑑之俯燭。臣方伏地攢祝。佇蒙處分。不意台司枚卜之命。遽下於千萬物情之外。臣驚疑震懍。神精失守。莫知所以自處也。書曰。官不必備。惟其人。輔相之重。在古已然。蓋治道之汚隆。世敎之淳漓。專係於輔相。故上自三代盛際。下至漢唐宋明。凡厥致治之君。莫不難愼於置相。不敢虛擲而輕授也。世級寢降。人才不古。古所謂眞大臣。雖不可易得。亦或以學識風裁。可以贊襄治謨則擧之。或以德器量宇。可以容物鎭俗則進之。雖無此二者。才猷足以應事務。諳鍊足以典故常則取之。不然則寧虛其位。不可苟授。以殿下則哲之明。愼相之念。豈或遺照於此。而今反以至重至大之任。忽加於最下最劣之身。臣誠惶惑。未敢知聖意之攸居。豈以鼎席不可闕一。姑且假與。俾之充位而備數耶。抑或今昔有殊。治道無關於輔相。借以虛銜。只作榮其身之資耶。於斯數者。臣之惑滋甚。而其爲朝家之失政。孰有大於此者乎。歇後作相。時事可知。古人之所自歎。而臣之無似。不特歇後而已。性根則鈍滯而綿薄。識解則疎淺而粗率。比之材則櫟社之樹也。喩以器則無當之杯也。贊治鎭俗。非所倫擬。而至於簿書期會之末。亦非臣所可了者。有臣如此。而乃反升之於百僚之上。責之以三事之任。以人視官。何啻若猿狙之章甫。海鳥之簠簋也。何殿下不念是任之重。而輕褻之如此耶。相職一輕則朝廷不尊。朝廷不尊則治道不凝。此尤臣之所大懼者。若使臣上不念治化之累。下不顧忝竊之懼。徒恃謬恩。昂然趨膺。終致覆餗之災。不免爲千古笑端。則是不但喪其分守。自誤身名。其爲辜負聖慈眷庇之恩。將無所逃其罪矣。臣自聞是命。五情飛越。寢夢猶悸。蹙伏私次。恭俟物議。一日二日。迄玆無聞。是豈俾臣自處而姑此遲待耶。或者司直之地。公議已息耶。臣之情事。轉益崩迫。有不容一向泯默。玆敢略陳肝膈之懇。冒萬死呼號於仁覆之下。伏乞天地父母。曲賜鑑憐。亟收臣新授議政官資。改卜賢德。以重國事。以安私分。不勝大願。答曰。省疏具悉卿懇。予念卿二十年立朝。揚歷淸要。擢至台鉉。而曷嘗籍手人攀援之力哉。予於卿。自以爲有殊知者存。蓋以卿操履足以矜式具僚。聞望足以信服一世。外和而內確。似疎而實密。古人所謂無私黨而有雅量。殆於卿見之。玆故簡自予心。周試多方。勞績俱有可稱。而及乎向來辭銓一事。益知卿頹波屹立之守。況聞地西古宅。不掩風雨。綽然若寒士擈子。人之過卿門者。莫不歎服。予於是決意枚卜。自中權而進右揆。此豈予私於卿者。雖使今日之朝廷。治已成而制已定。尙且賴卿之注措。須卿而彌綸。矧今大義湮晦。人心陷溺。國事益就板蕩。世道無期寧靖。挽回之功。鎭安之責。深有望於卿焉。卿試思之。此豈輔相備例辭巽。雍容暇豫之日乎。玆予不憚煩擾。罄悉心腹。卿須體予之至意。速卽出膺。弘濟時艱。仍傳曰。此批答。遣史官傳諭于右議政。
정조 6년
壬寅八月初八日午時。上御誠正閣。檢校直提學入侍時。檢校直提學鄭民始。右承旨徐有防。假注書趙衍德。記事官金鳳顯。別兼春秋徐龍輔。以次進伏訖。上曰。近日進御人蔘。合爲三錢重。而氣度尙未快健。亦可怪矣。民始曰。近來時候不調。故恐有欠和之節矣。上曰。昨日軍契事。何以爲之乎。民始曰。僉議皆以爲。若許移給。則必有弊端云矣。上曰。衛將所軍士。皆是烏合之卒。亦一變通者矣。民始曰。果然矣。上曰。藥房軍士。亦是無根着人。是亦不成說矣。民始曰。此軍皆是都案廳所出。故果如是矣。上曰。樓院魚物廛事。果善爲許給矣。民始曰。然矣。民始曰。本宮凡節。全不成樣。以宮司言之。只差二員。果有苟艱之弊。以下隷論之。使喚太不足。雖當有事時。無以擧行。事甚可悶矣。上曰。果然矣。民始曰。明日宗廟永禧殿景慕宮奉審。禮堂當爲進去。而尙未備員。何以爲之乎。命書榻敎曰。禮曹參判有闕之代。口傳差出。命退。承史以次退出。
정조 6년
壬寅八月初八日未時。上御誠正閣。承旨入侍時。右承旨徐有防。假注書趙衍德。記注官金鳳顯。別兼春秋徐龍輔。以次進伏訖。上命讀左相上疏訖。上曰。右相平日操履堅確。聲望著聞。必當振頹綱礪末俗。故予果不謀於衆。特爲枚卜矣。有防曰。聖敎果然矣。在右相惟獨竭力圖報矣。上曰。西北道科設場。當費幾箇日乎。有防曰。論其試取間日字。則不過數三日矣。上曰。承旨退出後。詳問該曹以聞。可也。命退。承史以次退出。
정조 6년
行都承旨嚴璹藥院直。行左承旨李柱國坐。右承旨徐有防坐。左副承旨李在學坐直。右副承旨趙時偉坐。同副承旨沈有鎭坐直。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
李柱國啓曰。同副承旨李世奭。今日不爲仕進。卽爲牌招。何如。傳曰。許遞。前望單子入之。
정조 6년
沈有鎭啓曰。明日望闕禮習儀及次對時。兩司當爲進參。除在外疏批未下外。未肅拜呈告人員。竝待開門牌招。以爲推移進參之地。何如。傳曰。允。
정조 6년
以平安監司監兵營城巡操停止各邑朔操防營都試及兵營合試設行何如事狀啓。傳于李在學曰。依狀請施行事。回諭。
정조 6년
以慶尙監司酺祭設行狀啓。傳于沈有鎭曰。道臣之離營還宮。必皆聞于朝廷。法意有在。不但春秋行部爲然。禱雨之行亦然。而觀此狀本。只擧設祭日字。不言來往形止。似是道例之各自不同。而此後不可不釐正。令廟堂指一嚴飭分付諸道。照此爲之之意。一體。分付。
정조 6년
備忘記。祀典何等莫重。而雖以酺祭一事言之。兩南則道臣躬自設行。畿邑則差出獻官。必是道各異例而然。尋當簿書之此同彼異。猶乖同文之意。況此爲民祈禳之擧乎。三道若此。則他道可知。令禮曹往復諸道。均一釐正後。草記。
정조 6년
以副修撰金履鏞牌不進罷職傳旨。傳于沈有鎭曰。只推。
정조 6년
以副應敎洪文泳。校理李祖源。副校理尹長烈牌不進罷職傳旨。又傳于曰。副應敎洪文泳。副校理尹長烈。同罪之人。尙在罪籍。不欲遽然出肅。情勢似然。許遞。至於校理李祖源。不但自上爲之昭晰。觀於銓曹通擬。公議亦可見矣。鎭日違牌。寧有如許分義乎。副修撰金履鏞。旣有只推之命。館錄幾年。尙不識何狀。李祖源只推。與金履鏞更卽牌招。館中下番久空。使之推移入直。
정조 6년
以校理李祖源。副修撰金履鏞牌不進罷職傳旨。又傳于曰。只推。
정조 6년
以京畿監司奉朝賀金致仁月廩不受狀啓。又傳于曰。卽令地方官更爲傳致。仍以安心勿辭領受之意。措辭傳諭。祗受形止狀聞事。回諭。
정조 6년
傳于沈有鎭曰。望筒遲滯。當該中官拿處。
정조 6년
趙時偉。以弘文館言啓曰。本館下番闕直。事甚未安。副應敎洪文泳。校理李祖源。副校理尹長烈。旣有只推之命。竝卽牌招。以爲推移姑降入直之地。何如。傳曰。允。
정조 6년
沈有鎭。以弘文館言啓曰。本館下番。連日闕直。事甚未安。副修撰金履鏞。疏批已下。卽爲牌招入直。何如。傳曰。允。
정조 6년
又以兵曹言啓曰。五衛將金和重。身病猝重。時月之內。萬無起動供職之望。呈狀乞遞。病勢旣如是。則宿衛輪番之任。不可暫曠。改差。何如。傳曰。允。如未得樞府實銜。待後政單付。可也。
정조 6년
事變假注書馬思仁所啓。臣敬奉聖批。馳往傳諭于西部盤石坊藥田契藥田峴議政府右議政金熤所住處。則以爲。自承新命。惶駭震懍。瀝血陳懇。顒俟兪音。史官儼臨。恩批誕宣。辭旨諄摯。奬飭過隆。臣茫然失圖。轉益罔措。謹當收召神精。更暴衷悃。以冀體諒之恩。而伏地隕越。不知所達云矣。敢啓。傳曰。知道。
정조 6년
敦寧都正安聖彬疏曰。伏以。臣本以無似。猥蒙洪造。前後踐歷。罔非踰濫。罪著溺職。而偏蒙寬容之隆恩。百無可取。而曲荷收錄之殊寵。私心感惶。隕結是期。迺者敦府新命。特出異渥。手擎恩旨。感涕先零。宜卽竭蹶趨承。以伸叩謝之忱。而第臣父𠍱。方帶本府知事之任。揆以法例。自在應遞。玆敢略陳短章。仰瀆崇聽。伏乞聖慈。俯垂諒察。亟令攸司。照例遞改。俾存公格。以安私分。不勝幸甚。答曰。省疏具悉。疏辭下該曹。稟處。
정조 6년
修撰李宗燮疏曰。伏以。臣父世奭。方帶承政院同副承旨例兼春秋館修撰官。臣之所帶春秋館記事官之任。自有應避之嫌。揆以法例。在下當遞。玆敢援例陳章。伏乞亟命有司。照例遞改。以存公格。不勝幸甚。答曰。省疏具悉。疏辭下該曹稟處。
정조 6년
持平嚴思憲疏曰。伏以。臣於見職。豈有一分堪承之望。而適値庭鞫有命。義重沐浴。他不暇顧。章皇出肅。月初賓對。隨諸僚後。獲陪筵席。粗伸義分。而自顧慙恧。歷日冞切。且臣有情私之切憫者。臣之老母。素抱貞疾。寧日恒鮮。近因日候陰濕。舊祟新症。一倍添劇。食飮全却。氣息綿綴。臣方左右扶將。煎灼罔措。實無暫時離捨之勢。玆敢略入文字。仰瀆宸嚴。伏乞聖明。亟賜鐫遞。俾便救護。仍治臣瀆擾之罪。以肅朝綱。不勝幸甚。踏啓字。
정조 6년
副修撰金履鏞疏曰。伏以。臣僥倖一第。通籍朝端。而五六年間。臣母之病。在鄕危篤。臣方左右扶將。不遑跬步離捨。凡係官職。一未承膺。居常悚蹙。如負大何。臣旣不天。遽作孤露。喪制奄闋。世念都灰。慟纏風樹。跡依松楸。乃者玉署特除。忽下於夢想之外。繼以有馹召之命。寵溢茅蔀。榮動隣里。臣於是撫躬却顧。惝怳悚恧。實不知所以自措也。仍伏念。臣之猥忝瀛錄。六年于玆。而病淹鄕廬。名疎朝籍。自分爲聖世之棄物。千萬不自意。甄拔之恩。遽及於屛伏之中。臣雙擎丹誥。闔門攢祝。惟有血淚之被面耳。臣雖頑如木石。而犬馬之誠。根於天彝。豈不欲一登文陛。仰覲耿光。以伸叩謝之忱。而第臣素抱癃疾。自經苫塊。轉益難醫。神思日覺顚錯。精力日就昏耗。奄奄若垂盡之人。而近又添風痺之症。耳聾語訥。行步艱澁。宛轉床笫。僅存形殼。以此病狀。雖漫司閒職。猶不堪陳力就列。矧此瀛館之職。遴選自別。苟非經術文華。足以啓沃聖德。則固不宜濫觴於是官。縱使臣無癃廢之疾。有可進之勢。語其學則空疎蔑劣。顧其姿則至庸極陋。經幄論思之地。夫豈有一半分擬議之望乎。反覆參倚。終無蠢動之路。徊徨怵惕。徒結瞻天之戀。有臣如此。生不如死。恩召之下。不敢偃處鄕曲。寸寸擔舁。來伏私次。玆敢略入文字。仰暴情實。伏乞天地父母。諒臣湔劣之實。憐臣癃痼之狀。亟命鐫削臣職名。仍治臣違逋之罪。以肅朝綱。以安私分。不勝幸甚。臣方乞免。不宜贅說。而義在沬血。不容緩聲。敢此附陳焉。噫嘻。痛矣。亂臣賊子。何代無之。而窮天亘地極惡大憝。孰有如丙丁以來諸賊也哉。臣每讀明義一書及三司諸啓。未嘗不骨靑膽掉。而常恨根柢窩窟之尙未鋤破。亂孽凶徒之相繼跳踉。中夜無寐。繞壁彷徨。誓不與此賊俱生矣。嗚呼。鄭妻之凶浮平蓋。直是獜謙範能之根柢。而薄置近地。龜柱之惡極莽操。實爲量𨩌後翼之窩窟。而偃息海島。國榮之沮遏宗社大計。德相之投進四字凶言。前後唱喁。表裏綢繆者。卽覆載難容之劇賊。而或臥斃牖下。或徑竄關外。至如凶猾之樂純。妖邪之煥億。藉姪賣叔。至陰且憯。而尙逭顯戮。此莫非邦國之失刑。神人之共憤。而上下相持。當斷不斷。三司之舌將弊。諸賊之頭猶戴。義理由是而晦塞。人心由是而陷溺。千凶萬怪。自湖曁海。昨年今年。以種生種。至於澤白兩賊而極矣。臣跧伏窮鄕。未詳獄情。而第以朝紙所頒者觀之。其誣逼三殿。誑惑一世。改換頭面。迭相和唱。罔測不道之說。敢發於鞫庭。窮凶絶悖之言。益肆於獄中。實天下萬世所未聞。所未見之逆。凡有秉彝之心者。孰不欲節解臠食。而三尺未加。兩賊遽斃。噫嘻。天下寧有是耶。誅孥瀦宅。猶不足少洩輿憤。而該府草記。迄未允下。人情之痛鬱。當如何哉。況此兩賊之窩窟根柢。卽最中義翊。而握手陰託。聯枕密謀。乃以謝事之蹤。同濟不逞之心。究其設施。萬剮猶輕。端緖畢露。證左分明。宜加窮覈。快正典刑。而纔經一問。或竄或放。其他諸囚。俱係肯綮。而遽下酌處之命。刑章之乖刺。孰甚於此乎。苟究亂本。則德億純彬是已。脈絡之相通。腸肚之相連。如貫一串。暗地排布。傳來糾結。迭爲窩窟中窩窟。根柢上根柢。而天誅不加。巨慝自在。臣固知大舜好生之德。寔體成湯解綱之仁。而其奈獍心難化。梟面不革。凶萌禍孽。無時可息又生出。往牒所無。至凶獰極妖慝之泓賊。噫。種種凶孽之若是層生者。專由於根柢未拔。而窩窟尙存也。又不知何樣禍機。伏在何處。則尤豈不懍然而寒心乎。伏願聖明。廓揮乾斷。前後諸賊。亟允執法之請。快施當行之戮焉。答曰。省疏具悉。悉諭前後三司之批矣。爾其勿辭察職。
정조 6년
壬寅八月初九日辰時。上御誠正閣。右承旨入侍時。右承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。同副承旨仕進乎。有防曰。以病不得入來矣。上曰。承旨前望單子入之。賤臣承命出持入。上曰。當以趙時偉落點。先爲出牌事。分付。仍命書榻敎曰。新除授承旨。牌招察任。賤臣承命出傳。命讀各道雨澤農形狀啓訖。命退。承史以次退出。
정조 6년
壬寅八月初九日酉時。上御誠正閣。推考房承旨入侍時。左副承旨李在學。假注書趙衍德。記注官金鳳顯。別兼春秋金載瓚。以次進伏訖。上曰。海西推覈罪人。多至二十九人。至於推捉之際。一境必致繹騷之患。是可悶矣。在學曰。當初亨夏發配時。使之迤過平山者。亦可怪矣。上曰。其時監司守臣。當有論責之擧矣。在學曰。揆以事面。宜有罪責矣。上曰。近以此等事。疲於酬應。一日所進人蔘爲一錢重。而如飮冷水。是可悶矣。在學曰。伏承下敎。不勝憂慮矣。上曰。俄下右相疏批中。無私黨有雅量六字。皆是呂公著謝安之所稱美。而今玆右相。合用此文字。故予果取用矣。在學曰。聖敎至當矣。命書傳敎曰。重臣遭罹。雖曰憯毒。橫逆之來。從古人臣之所未免。況於伊日啓批。伊後傳敎。爲重臣昭晢。罄盡無餘。雖使重臣自辨其說。不但無以加此。筵席事實。重臣之所。不敢露章自外者。而予已劃出眞境。湔滌其汚衊。在重臣道理。不宜退引不當引之嫌。際聞撰進跋文中。當有刪改處。而尙不得擧行云。莫重事役之因此遷就。事體所在。又甚未妥。行司直金鍾秀。使之斯速上來釐正事。自政院。下諭。命退。承史以次退出。
정조 6년
行都承旨嚴璹藥院直。行左承旨李柱國坐。右承旨徐有防坐。左副承旨李在學坐。右副承旨趙時偉坐直。同副承旨沈有鎭坐直。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
沈有鎭啓曰。監察十三員內。一員受由在外。一員未署經。今此秋夕祭享。無以分排。在前如此之時。有未署經監察署前行公之例。今亦依此例出仕事。分付。何如。傳曰。允。
정조 6년
臺諫前望單子入之。大司諫洪檢。司諫李宗燮。獻納李昌漢。掌令兪彦脩姜彝正。持平李書九尹履相落點。
정조 6년
有政。吏批。判書李性源進。參判鄭一祥進。參議趙鼎鎭進。同副承旨沈有鎭進。以朴天行爲副校理。鄭淵淳爲修撰。林錫喆爲兵曹參議。趙瑍爲敦寧都正。韓光會爲判義禁。洪樂命爲藝文提學。尹達東爲工曹正郞。金熙采爲景慕宮令。朴宗敬爲直長。李東燁爲南陽府使。禁府都事鄭東敎。童蒙敎官金載謙相換。
정조 6년
兵批。行判書李命植病。參判徐有寧入直進。參議柳誼病。參知林錫喆病。右副承旨趙時偉進。以洪文泳爲副獲軍。李敬養李世奭李時秀安聖彬尹長烈嚴思憲爲副司直。李敏采具紞爲副司果。
정조 6년
傳于沈有鎭曰。南陽府使。明日入侍。
정조 6년
以校理李祖源牌不進罷職傳旨。傳于徐有防曰。只推。
정조 6년
沈有鎭。以戶曹言啓曰。奉朝賀金致仁月致。如有地方官傳致之例。分付該道監司。卽爲輸送事。命下矣。取考前例。則月致曾無自地方官輸送之例。待月廩領受。依例輸送本家。何如。傳曰。允。
정조 6년
徐有防。以弘文館言啓曰。本館下番。連日闕直。事甚未安。校理李祖源。副修撰金履鏞。旣有只推之命。副修撰金履鏞。卽爲牌招入直。校理李祖源。一體牌招察任。何如。傳曰。允。
정조 6년
趙時偉。以兵曹言啓曰。卽者建陽門入直禁衛哨官所告內。貳極門下東山弓房兩墻間。前已以草把子圍排矣。去夜大風顚仆云。令紫門監以草把子更爲堅實圍排。把守軍以前把守軍。嚴加守直之意。分付。何如。傳曰。允。
정조 6년
又以御營廳言啓曰。本廳前軍色從事官鄭淵淳。旣已敍用。仍爲差下。使之察任之意。敢啓。傳曰。知道。
정조 6년
壬寅八月初十日午時。上御誠正閣。禮房承旨入侍時。右承旨徐有防。假注書趙衍德。別兼春秋鄭東浚徐龍輔。以次進伏訖。上曰。藥房提調來待政院事。分付。賤臣承命出傳。上曰。政事望筒。催促捧入。賤臣承命出持入。上曰。南陽府使當日辭朝事。分付。賤臣承命出傳。上曰。藥房提調軍士房承旨入侍事。分付。賤臣承命出。與鄭民始趙時偉偕入進伏。上曰。宮墻圍排處。盡爲修葺乎。時偉曰。然矣。上曰。右相再疏今日入來與否。知入。賤臣承命出。回奏曰。不爲入來云矣。命退。承史以次退出。
정조 6년
壬寅八月初十日酉時。上御誠正閣。承旨入侍時。右副承旨趙時偉。假注書趙衍德。記注官金健修金鳳顯。以次進伏訖。上曰。臺諫牌去來催促。賤臣承命出。回奏曰。姑無消息云矣。上曰。丁文壽召入。賤臣承命出偕入進伏。上曰。近以民事之艱難。連致心慮。氣度恒多不寧。當用何劑而可得快勝乎。文壽曰。今此氣候之欠和。亦緣時候之陰濕而然矣。上曰。文壽之觀脈。可謂扁鵲矣。時偉曰。外議亦稱其術矣。上曰。臺諫牌去來。更爲知入。賤臣承命出。回奏曰。掌令兪彦脩。持平尹履相。承牌入來。其外皆牌不進云矣。命退。承史以次退出。
정조 6년
行都承旨嚴璹藥院直。行左承旨李柱國坐直。右承旨徐有防坐。左副承旨李在學坐直。右副承旨趙時偉坐。同副承旨沈有鎭坐。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
傳于徐有防曰。輪對官入侍。
정조 6년
傳于李柱國曰。京畿監司留待。
정조 6년
有政。吏批。判書李性源式暇。參判鄭一祥進。參議趙鼎鎭進。行左承旨李柱國進。以李敬養爲大司憲。權爲司諫。權裕爲持平。金翊休爲獻納。沈樂洙爲副校理。金宗發爲兵曹佐郞。兼春秋單閔孝克。
정조 6년
兵批。行判書李命植進。參判徐有寧病。參議柳誼病。參知林錫喆入直。左副承旨李在學進。以花陽君榷爲都摠管。李敬養爲副摠管。李彦邦趙榮儉爲五衛將。洪文泳趙城鎭爲文兼。韓世輝爲新門別將。崔龜瑞爲三田渡別將。吳載光爲副護軍。趙英鎭姜游爲副司直。
정조 6년
傳于李柱國曰。左副承旨入侍。
정조 6년
以按問使密諭祗受狀啓。傳于李在學曰。傳自撥路。一則除奉使人沿路作弊也。一則爲獄囚之曠日滯繫也。觀此祗受狀啓遲延。反不如京校之騎驛。申飭之意。果安在哉。京畿黃海兩道監司。從重推考。各站撥將。爲先令各該監司。姓名査出狀聞。待用棍各別嚴棍懲礪。後復若此。列站中稽滯處撥將。令道臣重治事。分付備局。星火行會。
정조 6년
徐有防。以弘文館言啓曰。校理李祖源。旣有只推之命。與新除授副校理朴天行。修撰鄭淵淳。一體牌招察任。何如。傳曰。允。
정조 6년
李柱國。以吏曹言啓曰。今此各陵秋夕祭獻官。依近例。以一品宗班都尉刑官及曾經閫帥以上武臣。通融塡差以入之意。敢啓。傳曰。知道。
정조 6년
趙時偉。以兵曹言啓曰。五衛將姜德輝。素患痰癖之症。挾感添劇。時月之內。萬無起動供職之望。呈狀乞遞。宿衛。輪番之任。不可久曠。改差。何如。傳曰。允。
정조 6년
掌令兪彦脩啓曰。臣百無肖似。言責重任。豈有一分堪承之望。而向叨見職。怵畏義分。黽勉出肅。而含默之責。固所自知。愧懼之忱。久益冞切。果然不言三司譴削之請。峻發於司直之地。到今追思。惶汗浹背。伊時諸僚。或有因此而一伸者。臣獨何顔。更自揚揚於僨誤之地哉。昨緣夜深。今始來避。所失尤大。以此情踪。決不可仍冒於臺次。請命遞斥臣職。答曰。勿辭。亦勿退待。
정조 6년
持平尹履相啓曰。臣姿性魯莽。言議巽軟。本不合於淸朝耳目之任。而向者論啓逆澤也。事出急遽。未諳格例。不去其姓。書其職名矣。及夫兩司之箚出。而以討逆之體。殊極寒心。至請譴罷。臣亦參啓臺臣中一人。自反追訟。愧悚靡措。何可以時日之稍久。不思所以自處之道乎。區區私義。終難晏然。昨緣夜深。今始來避。所失尤大。以此情踪。決不可仍冒於臺次。請命遞斥臣職。答曰。勿辭。亦勿退待。
정조 6년
前兵曹判書金熤疏曰。伏以。臣本以千萬不近似之賤品。濫叨千萬不敢當之恩命。公憂私懼。罔知攸屆。慄慄如大何之自干。蹙蹙如窮人之無歸。瀝盡血懇。冒上辭章。瞻望仁天。冀蒙處分。及奉聖批。辭旨隆渥。首尾殆三百言。先之以奬予倚重之敎。繼之以挽回鎭安之責。丁寧反復。策勉鄭重。噫。過情之褒。踰分之責。於敵以下。尙不敢苟然自當。況得之於君父之前哉。臣奉讀未了。惶隕震惕。直欲循墻鑽地而不能得也。臣是何如人也。是任何等任也。臣之本末。聖鑑之所俯燭者。臣不敢輒事煩聽。而臣實空空蔑蔑。顧其中無所有矣。人或假借稱道之。亦必曰拙迂而樸疎。是則在臣爲好題品。而其不足以任事爲而備驅用。則亦已明矣。臣於年來。濫荷洪造。節次推遷。冒廁六官之班。苟充籌司之員。凡諸軍國謨猷。一未敢與聞。此非臣之占便玩職而然耳。實以藉或與聞。茫然若坐在海心迷不分子午者然。臣雖欲厭然自掩。昂首軒眉。强其所不知。有不可得矣。不惟臣之自量如此。擧世之見待。亦未嘗不如此。至於揆路經邦之任。尤豈非物情之外。而謬恩之甚者耶。臣之以此淟劣。不能保有其分守。前後忝竊。歷遍要顯。而視若固有。冒據不讓。是實臣之罪也。況又更進一步。叨此新命。使淸朝輔相之尊。玷辱無餘。聖主置相之擧。殆若戱劇。臣之罪視旣往。尤萬萬懸矣。臣聞置相。所以圖治。相非其人。治道不成。以殿下求治之誠。不少難愼。遽以是任。授之匪人。反若恝然於治道。臣未知人才不古。位著乏人。姑使臣乘乏而備數耶。苟如是也。向所陳官不必備。聖人攸訓。殿下何必强備其不必備者耶。庶官猶不可乘乏。況輔相之重乎。又況歷數朝著。資歷勞勩。亦豈無踰於臣者耶。臣雖至愚。亦有彝性不泯。殊眷之下。豈不欲感激圖報。而顧所叨。非其任也。是無異痿人之步。不能踰闑。而策之以千里之程。若不目下顚踣。終必僵倒中逵。逮身之菑。便屬私憂。雖不足恤。而其於累聖簡而傷治道何哉。其於一世之竊笑。四方之駭惑何哉。臣之日者陳懇。實非隨例飾讓。而誠淺辭拙。未蒙體諒。臣若嚴畏泯默。不復控極。則雖以日月之明。亦何以照燭臣情事。玆敢不避煩猥。申暴危悃。惟聖明。俯垂矜照。亟許刊正臣新授職秩。仍勘臣慢命之罪。使政本無隕。微諒獲全。千萬攢祝。答曰。省疏具悉卿懇。輔相重任也。不必備惟其人。豈以鼎席之告缺。晉卿而備任。取諸卿者有之。非予私于卿。予惟國事扤捏。渺無崖畔。中夜以興。昧昧我思。不煩夢卜。獲卿爰立。弛綱頹維。卿可振之。澆風訛俗。卿可正之。胡乃不體予懃懇之諭。再上巽牘。循蹈台扉之故常也。人臣出處。視時緩遽。予不敢知今之時。世道已返醇歟。人志已底定歟。亂萌已杜折歟。稼穡不卒痒而黔黎不困瘁歟。譬如人病在膏肓。元氣痿薾。外邪交攻。此豈醫國良手越視却步之日乎。以卿忠悃。念到于玆。必想駕屨之不俟。予不多誥。卿須深諒。仍傳曰。此批答。遣史官傳諭于右議政。
정조 6년
壬寅八月十一日辰時。上御誠正閣。輪對官入侍時。行左承旨李柱國。假注書趙衍德。記注官金健修。記注官金鳳顯。輪對官宋守淵等。偕入進伏訖。上曰。京畿監司。南陽府使入侍。出榻敎健修承命出。與李亨逵李東曄偕入進伏。上曰。輪對官。以次進前。軍資監直長宋守淵進伏。上曰。有職掌乎。對曰。掌米麪矣。上曰。遺在幾何。對曰。米一萬九千四百四十石。太七千六百七十三石。田米一千二百九十石矣。上曰。有所懷乎。對曰。無矣。上曰。爾於先正。爲幾代孫乎。對曰。五代孫矣。上曰。始仕在於何年乎。對曰。丁酉爲之矣。命退。濟用監奉事李永源進伏。上曰。爾是誰族乎。對曰。與左相爲同宗矣。上曰。有職掌乎。對曰。掌布苧矣。上曰。遺在幾何。對曰。正布三百十二同二十一尺。入染布子四同六疋二十尺。苧布五十六同二十一疋三十一尺矣。上曰。有所懷乎。對曰。無矣。命退。繕工監役申史源進伏。上曰。有職掌乎。對曰。掌索矣。上曰。遺在幾何。對曰。三甲所一千三百二十一艮衣八把半。條所七百五十三艮衣九把半。生麻一千二百三十斤七兩零。熟麻一萬一百七十四斤一兩零。大束乼二十三艮衣。中束乼一百四十一艮衣九把半。小束乼二十六艮衣矣。上曰。有所懷乎。對曰。無矣。上曰。昨冬始仕乎。對曰。然矣。命退。司宰監直長崔在修進伏。上曰。有職掌乎。對曰。掌魚鹽矣。上曰。遺在幾何。對曰。黃大口魚四千五百十五尾。石首魚八千六百六十一束。民魚四百四十三尾。靑魚四千三百十九冬音。眞魚一千九百五十五束。白蝦鹽一百四十五桶一斗。蘇魚鹽二百九十九桶二斗。卵鹽一百四十一桶一斗矣。上曰。爾是誰族乎。對曰。故相臣崔鳴吉之六代孫矣。上曰。有所懷乎。對曰。無矣。上曰。捧上時。豈無弊端乎。對曰。昨冬民魚除減之後。別無爲弊矣。上曰。此後若有點退之弊。則言于該堂。卽爲釐革。可也。命退。宗簿直長尹美基進伏。上曰。有職掌乎。對曰。掌譜閣。只守直矣。上曰。有所懷乎。對曰。無矣。命退。平市署主簿鄭東元進伏。上曰。有職掌乎。對曰。掌句檢市廛。平斗斛長尺。低仰物貨等事矣。上曰。有所懷乎。對曰。無矣。上曰。爾在陵官時。祭品物種。親自看檢。必致精潔。其所供職。最於諸陵。故予甚嘉之。特爲陞六。此後亦必殫誠善爲也。命退。宗廟署令李之珩進伏。上曰。有職掌乎。對曰。別無所掌。而只逐日修掃。五日奉審時。飭守僕以講式例圖矣。上曰。有所懷乎。對曰。有區區所懷。事體至重。不敢仰達矣。上曰。奏之。可也。之珩曰。太廟各室魂殿所鋪櫝臺下方席。例於祔廟後退出。而第十三室第十四室魂殿所安櫝臺下席。因循奉置。此是各室所無之席。其於廟禮。恐有參差不齊之端。故臣職忝廟司。不避猥越。敢此仰達矣。上曰。出擧條。令該曹議大臣稟處。可也。出擧條上曰。廟署官員。看作五日京兆。專無修擧之事。爾則此後益加董飭。可也。命退。社稷署令朴賢秀進伏。上曰。有職掌乎。對曰。只逐日修掃。五日奉審矣。上曰。有所懷乎。對曰。無矣。命退。長興庫主簿李義福進伏。上曰。有職掌乎。對曰。掌米麪矣。上曰。遺在幾何。對曰。米三千九百六十一石一斗。太八百三十三石三斗。田米二十九石九斗矣。上曰。米太用於何處乎。對曰。內司弓房料。逐朔上下矣。上曰。有所懷乎。對曰。無矣。上曰。爾是誰族乎。對曰。故判書李成中之姪矣。命退。掌苑署別提崔鳳民進伏。上曰。有職掌乎。對曰。掌果園矣。上曰。遺在幾何。對曰。今無遺在矣。上曰。有所懷乎。對曰。無矣。命退。養賢庫直長車亨衢進伏。上曰。有職掌乎。對曰。掌錢色矣。上曰。遺在幾何。對曰。二十七兩矣。上曰。有所懷乎。對曰。無矣。命退。掌樂院正柳翼之進伏。上曰。有職掌乎。對曰。掌樂生矣。上曰。有所懷乎。對曰。無矣。上曰。昨年爾以兵曹郞廳發配乎。對曰。然矣。命退。西學訓導金良倜進伏。上曰。爾在何處乎。對曰。居在定州矣。上曰。有職掌乎。對曰。晝夜入直訓導儒生矣。上曰。有所懷乎。對曰。無矣。命退。禮賓寺主簿李蓍漢進伏。上曰。爾以何階。陞拜此職乎。對曰。以守門將。待罪是職矣。上曰。爾是誰族乎。對曰。故相臣李浣之傍孫矣。柱國曰。此是前典獄參奉李師漢之弟矣。上曰。何以落仕乎。蓍漢曰。昨冬以罪囚之不能察飭。獲被嚴旨。今方下鄕矣。上曰。有所懷乎。對曰。無矣。命退。典牲署奉事申翼顯進伏。上曰。有職掌乎。對曰。掌猪矣。上曰。遺在幾何。對曰。猪三百三十口矣。上曰。有所懷乎。對曰。無矣。命退。造紙署別提李文煥進伏。上曰。爾以何階。移拜此職乎。對曰。以守門將。待罪是職矣。上曰。有職掌乎。對曰。掌咨文表紙矣。上曰。遺在幾何。對曰。表紙七十張。咨文紙七十五張半矣。上曰。有所懷乎。對曰。無矣。命退。上曰。南陽府使進前。東曄進伏。上曰。詳陳履歷也。對曰。以南行宣傳官。登飾喜科。歷都摠都事經歷。訓鍊副正。三和府使。慶州營將。吉州牧使。全羅水使兵使。今方待罪是邑矣。上曰。南陽年事。聞甚慘歉云。凡於勞來之際。必盡安集之方。無使一民以致顚連之患。益加殫誠。善爲荒政。可也。命讀宣諭訖。命退。上曰。京畿監司進前。李亨逵進伏。上曰。畿內農形。果何如云耶。亨逵曰。南水原雖曰獨凶。而金浦通津等邑。亦値大歉云。統而論之。尤甚邑幾至二十餘邑。而一邑之內。或有面里不同者。雖當設賑。宜有分等之別。至於還穀。亦有分數之政矣。上曰。代播處。當收幾斗穀乎。亨逵曰。不過二三斗云矣。上曰。晩移處。果何如云耶。亨逵曰。似不成實。故民情若是騷動矣。上曰。代播之不實。亦是民人懶農之致。而至於執災之際。或有虛實相蒙之弊。今使道臣欲爲趁早發巡者。爲慮此弊也。卿其從速還營。磨鍊分等。可也。亨逵曰。臣於晦前。某條還營矣。上曰。卿於巡路。以還穀之分數。晩播之蠲稅。宣布德意。可也。亨逵曰。今夏麥還。分數停退。故民情大致賴安。今玆秋還。依麥還例爲之。則庶爲安集之道。其所便否。下詢大臣。自上下敎。宜矣。上曰。卿言。好矣。大抵所恃者惟民情。而今此畿甸。尤値大歉。其所接濟之方。宜有自近而及遠。卿其體此宵旰之憂。以濟捐瘠之患。可也。亨逵曰。聖敎至此。臣敢不對揚休命乎。謹當申飭守宰。以悉惠民之政矣。上曰。巡到處。聚會民人。各別慰諭。可也。命退。諸臣以次退出。
정조 6년
壬寅八月十一日巳時。上御誠正閣。禮房承旨禮曹判書入侍時。禮曹判書鄭民始。右承旨徐有防。右副承旨趙時偉。假注書趙衍德。記注官金健修金鳳顯。以次進伏訖。上曰。北道奉審之行。何當辭朝乎。民始曰。十六日欲爲下直矣。上曰。沿路廚傳之盛。果何如。民始曰。威儀等節。反不如嶺南云矣。上曰。還穀之分數停捧。果何如。民始曰。臣等已與該堂有所酬酢。而今此下敎。誠爲民大惠矣。上曰。他道還穀。何以爲之乎。時偉曰。嶺南雖曰告歉。似不至停退之境矣。上曰。政官入來開政乎。有防曰。判堂式暇。亞三銓。今方開政矣。命書傳敎曰。陳疏憲長。許遞。今日政差出。命退。承史以次退出。
정조 6년
壬寅八月十一日午時。上御誠正閣。左副承旨入侍時。左副承旨李在學。假注書趙衍德。記注官金健修金鳳顯。以次進伏訖。上曰。監印堂上入侍。賤臣承命出。與鄭昌聖偕入進伏。上曰。久未見卿。故使之特召耳。印役。今至何境乎。昌聖曰。監印今幾完役。而箋文姑未入印矣。上曰。近日連參本曹坐起乎。昌聖曰。以監印事。久未往參矣。上曰。秋曹與吏兵曹。反有較重。論其政令。生民休戚。都在是矣。在學曰。果然矣。上曰。畿內年事。已致大歉。言念民事。不勝憂悶矣。昌聖曰。沿海邑雖値告歉。近峽邑稍勝云矣。上曰。還穀分數停捧。果何如。昌聖曰。在民則爲惠大矣。而至於經費。儘不成說矣。上曰。當以尤甚邑。抄出停捧矣。昌聖曰。如是則誠無妨矣。命退。承史以次退出。
정조 6년
壬寅八月十一日三更一點。上御誠正閣。推考房承旨入侍時。左副承旨李在學。假注書趙衍德。記注官金健修金鳳顯。以次進伏訖。上曰。善騎別抄一人待令事。分付。賤臣承命出傳。命書海西密諭訖。命退。承史以次退出。
정조 6년
行都承旨嚴璹藥院直。行左承旨李柱國坐。右承旨徐有防坐直。左副承旨李在學坐。右副承旨沈有鎭坐直。同副承旨李時秀坐。注書趙興鎭藥院直李祖承病。假注書安邁權仕直。事變假注書馬思仁仕。
정조 6년
徐有防啓曰。明日聖節望闕禮。依例爲之之意。敢啓。傳曰。知道。
정조 6년
李柱國啓曰。右副承旨趙時偉。今日不爲仕進。卽爲牌招。何如。傳曰。允。
정조 6년
傳于沈有鎭曰。右承旨入侍。
정조 6년
以右副承旨趙時偉牌不進罷職傳旨。傳于徐有防曰。聞有實恙云。許遞。前望單子入之。
정조 6년
以校理李祖源。副校理朴天行牌不進罷職傳旨。傳于徐有防曰。只推。
정조 6년
以京畿監司奉朝賀金致仁月廩不受狀啓。傳于李時秀曰。卽令地方官。更爲傳致。仍以安心勿辭領受之意。措辭傳諭。祗受形止狀聞事。回諭。
정조 6년
徐有防。以禮曹言啓曰。咸鏡道各陵殿奉審事。命下矣。奉使印信一顆。依例齎去之意。敢啓。傳曰。知道。
정조 6년
李在學。以訓鍊都監言啓曰。前武藝別監范河就。待用棍。決棍懲勵次。拘留北營之意。敢啓。傳曰。不必拘留。待用棍。決棍懲勵。可也。
정조 6년
行都承旨嚴璹藥院直。行左承旨李柱國坐。右承旨徐有防坐直。左副承旨李在學坐。右副承旨沈有鎭坐。同副承旨李時秀坐直。注書趙興鎭藥院直李祖承病。假注書安邁權仕直。事變假注書馬思仁仕。
정조 6년
李柱國啓曰。左副承旨李在學。今日不爲仕進。卽爲牌招。何如。傳曰。允。
정조 6년
傳于李柱國曰。禮房承旨入侍。
정조 6년
以全羅監司扶安羅州等邑民戶漂流狀啓。傳于李時秀曰。扶安羅州民戶漂流。若是夥然。令廟堂參考向日他道已施之例。分付道臣。卽爲劃給。仍令嚴飭地方官。着意安集而給材結構等事。亦令各別顧助。其餘。令該曹稟處。
정조 6년
李在學啓曰。卽者義禁府都事來言。時囚皆令今日內捧供事。命下。而知義禁徐有隣。身病。同義禁李在協洪良浩俱差祭。只有判義禁韓光會一人。無以備員開坐云。何以爲之。敢稟。傳曰。竝許遞。前望單子入之。
정조 6년
知義禁同義禁前望單子入之。尹東晢李𡊠蔡弘履落點。
정조 6년
傳于徐有防曰。同義禁李𡊠許遞。前望單子入之。
정조 6년
同義禁前望單子入之。沈墢落點。
정조 6년
李在學啓曰。時囚皆令今日內捧供事。命下矣。新除授金吾堂上。竝卽牌招。以爲開坐之地。何如。傳曰。允。
정조 6년
以全羅監司乾止山依刑曹草記批旨今方摘奸禁護事狀啓。傳于李時秀曰。纔已申飭。而若不別般嚴立科條。則匪久又當如前解弛。卿其除尋常惕念。溯考久遠文蹟。且與地方官面議。可以往復該曹之事。卽爲往復。可以自營處決之事。處決歸一停當後。形止及節目。倂與圖形狀聞。每欲下敎而未果。乾止坤止之山及城內圖形。作爲屛障。上送政院事。回諭。
정조 6년
又傳于曰。邊山及關防要害處。亦各作一屛子上送事。下諭于全羅監司處。
정조 6년
李時秀。以司僕寺內乘。以一二提調意啓曰。明日摛文院齋宿時。本寺正當爲進輿差備。而正金峙默差祭。不得進參。今姑改差。卽令該曹口傳差出。以爲差備之地。何如。傳曰。允。
정조 6년
吏曹口傳政事。以尹東晩爲司僕正。
정조 6년
李時秀。以司僕官員。以一二提調意啓曰。大靜前縣監李亮載遞任進上馬二匹。今纔上來。禾毛色別單書入。依例內廐立養之意。敢啓。傳曰。知道。
정조 6년
又以兵曹言啓曰。今八月十四日摛文院齋宿。十五日眞殿酌獻禮時。別雲劍金文淳。時無職名。依例口傳付軍職。何如。傳曰。允。
정조 6년
兵曹口傳政事。副司直金文淳。
정조 6년
李時秀。以禁衛營言啓曰。本營軍色從事官徐龍輔。身病猝重。勢難察任。改差。何如。傳曰。允。
정조 6년
又以禁衛營言啓曰。本營哨官申在中。受由過限。依例汰去之意。敢啓。傳曰。知道。
정조 6년
徐有防。以奉常寺官員。以提調意啓曰。東籍親耕田所種皮黍打作。則所出爲一石六斗。皮稷打作。則所出爲三石一斗之意。敢啓。傳曰。知道。
정조 6년
李時秀。以漢城府言啓曰。因刑曹判書鄭昌聖所啓。罪人夢麟。妖賊同姓至親。一倂逐送遐鄕事。命下矣。依傳敎。罪人夢麟妻慶兼。其子喜文。子婦於仁兒只。孫子徵說。孫女慶伊。次子喜民。子婦加難年。孫女淑伊。罪人昌獜妻甲伊。其子喜性。子婦兒只。孫子承說。孫女完伊及夢麟五寸姪宗仁等。部隷眼同。卽爲一倂渡江。逐送遐鄕。而北部奉事兪漢紀所報內。宗仁之弟宗良。流離各處。近十年不爲留接於宗仁家。萬無搜捉之路云。分付左右捕廳。譏捕。何如。傳曰。允。
정조 6년
又以漢城府言啓曰。罪人夢麟同姓五寸姪宗良。不知去處。故令捕廳譏捕之意。昨已啓達矣。卽接北部奉事兪漢紀所報。則宗良自鄕上來。卽者來現云。一體逐送遐鄕之意。敢啓。傳曰。知道。
정조 6년
又以義禁府言啓曰。罪人崔德昇到配啓本判付內。罪在無知。妄作放送。千把摠敎鍊官等。罰已行矣。一體放送事。命下矣。全羅道光陽縣勿限年定配罪人崔德昇。咸鏡道北靑府勿限年定配罪人金道煥。慶尙道昆陽縣勿限年定配罪人宋載瑞等。竝卽放送事。分付各該道道臣之意。敢啓。傳曰。允。
정조 6년
又以義禁府言啓曰。前大司諫沈念祖。亟施竄配之典事。命下矣。沈念祖。全羅道錦山郡竄配。而以傳敎內辭意。具罪目。依例發遣府書吏。押送配所。何如。傳曰。允。
정조 6년
又以義禁府言啓曰。罪人夢麟到配啓本判付內。此等妖賊。豈但爲奴。有若謫客然者哉。分付該道臣。嚴飭編役事。命下矣。全羅道珍島郡金甲島減死絶島爲奴罪人夢麟。嚴飭編役事。分付該道道臣之意。敢啓。傳曰。允。
정조 6년
又以義禁府言啓曰。中官李興源拿囚之意。敢啓。傳曰。允。
정조 6년
李在學。以義禁府言啓曰。窮凶極惡萬剮猶輕。大逆不道罪人泓徵。旣已承服正刑。其父母妻妾子女祖孫兄弟姊妹子之妻妾伯叔父兄弟之子。年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號。罷守令等事。令各該司奉承傳擧行。何如。傳曰。允。
정조 6년
李時秀。以左右捕盜廳言啓曰。依下敎。大逆不道罪人泓徵子世彩。及泓徵兄泗徵故其子世杓。泓徵弟涵徵子壽孫永孫必孫等五名。自洪忠道監營捉來。嚴囚右捕廳之意。敢啓。傳曰。允。
정조 6년
又以左右捕盜廳言啓曰。大逆不道凌遲處死罪人泓徵弟涵徵捉來。嚴囚左捕廳之意。敢啓。傳曰。允。
정조 6년
禁府啓目。中官李興源原情云云。傳旨內辭緣。泛稱遲晩。刑推得情。何如。啓。除刑推議處爲良如敎。
정조 6년
又啓目。高原前郡守李萱原情云云。其所納供。全事粧撰。終不直陳。究厥所爲。極爲痛駭。所當請刑是白乎矣。曾經宣傳官勿爲請刑。旣有先朝受敎。上裁。何如。啓。渠有酷刑殺人之罪。旣登於臺章。又發於道啓兺除良。手勢之殘虐。前所罕有。渠於特敎置對之下。焉敢抵賴不服是旀。況旀其矣供辭。萬萬無嚴。此而例勘。紀綱將至掃地。更良嚴問取招。待直招。修整文書入啓爲有矣。萬一如前游辭。施威嚴問爲旀。雖以飮酒一款言之。尤焉敢以此等說話對供乎。究厥情狀。節節痛駭。原供辭勿施爲良如敎。
정조 6년
又啓目。南所衛將洪致範原情云云。傳旨內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。啓。本罪雖無可汰之事。近來衛將輩巡綽。殆近名存實無。小雨則不欲則發。屢次摘奸。輒昏見捉。懲一之政。不容但已。此囚汰去放送爲良如敎。
정조 6년
行都承旨嚴璹齋宿。行左承旨李柱國齋直。右承旨徐有防齋直。左副承旨李在學齋宿。右副承旨沈有鎭齋宿。同副承旨李時秀齋宿。注書趙興鎭齋直李祖承病。假注書安邁權齋直。事變假注書馬思仁仕。
정조 6년
大駕出協陽門。仍詣摛文院齋室後。奎章閣政院玉堂藥房口傳問安。答曰。知道。
정조 6년
以大司憲望筒。傳于李時秀曰。三望皆以在外人擬入。何也。勿施。更爲擬入。
정조 6년
傳于李在學曰。近來奉命急走。逐日連續。畿邑必多弊端。今此使卿營將校齎送。蓋出省弊之意。卿其知悉。各別嚴飭發遣。因此亦有提飭者。雖以湖西密諭及發捕之行言之。往來之際。作挐多端。甚至捕卒輩毆打人吏。誅討酒食。站舍蕭然。害及鷄犬云云。何不別般嚴飭。俾各操切乎。此後惕念。如有大段弊端。據實具由狀聞。小事往復該營該廳。使之科罪。此有旨一通。謄關分付沿路守宰處。萬一守宰膠守此敎。凡於明火療飢等事。泛忽擧行。致或遲滯。此則難免重罪。一體嚴飭。立馬之際。每多稽滯。此亦察飭事。下諭于京畿監司處。
정조 6년
吏曹口傳政事。以李重馥爲司僕正。
정조 6년
有政。吏批。判書李性源進。參判鄭一祥進。參議趙鼎鎭差祭。行左承旨李柱國進。以李厚源爲軍資判官。任焴爲社稷令。李尙友爲宗簿主簿。金絅采爲內資奉事。朴天行爲西學敎授。沈樂洙爲南學敎授。嚴思晩爲東學敎授。奎章閣直提學單鄭志儉。直閣單金載瓚。
정조 6년
再政。以鄭尙淳爲大司憲。趙長鎭爲白川郡守。權彝性爲臨陂縣令。李厚瑾爲西部都事。金基厚爲禁府都事。李義逸爲全州判官。兪漢炅爲海州判官。朴天行爲副應敎。趙瑷爲漢城庶尹。李遠培爲平市令。朴宗榦爲敦寧主簿。鄭好仁爲右參贊。
정조 6년
兵批。行判書李命植進。參判徐有寧病。參議柳誼病。參知林錫喆入直。右副承旨沈有鎭進。以李在協爲副摠管。南志默洪仁默爲五衛將。宋漢鼎爲武兼。趙時偉徐鼎修鄭啓淳爲副司直。
정조 6년
兵曹口傳政事。鄭尙淳爲副司直。
정조 6년
李時秀啓曰。近來巡綽之法。極爲解弛。俄者衛將部將巡更過去時。招來摘奸。則東所部將河命世。三更一點。果爲過去。而所領軍人六名內二名無牌。莫重闕內夜巡之軍。無牌往來。誠極駭然。當該無牌軍。令攸司科治。該部將所當勘處。而本院請推之外。無他可施之罰。何以爲之。敢稟。傳曰。拿處。
정조 6년
傳于李在學曰。諸囚旣皆決處。京外何異。捕廳在囚罪人中。申光謙情節。無異知情。姑不承款。移送刑曹。絶島定配。定配時。三堂待朝開坐。讀諭六月二十八日親鞫後綸音及澤白結案招。俾渠知革心之方。成德浣。聞是愚氓云。不足深誅。分揀放送。亦爲移送刑曹。綸音及結案。謄給渠處。一番曉諭決遣後。使之草記。豐曄不可尋常盤問。嚴飭捕廳。各別牢囚。以待處分。其外罪人中。火者韓尙文金慶得林天祿皆是豐曄至親。亦爲移送刑曹。使之一處定配。趙得豐趙命稷。論渠等罪犯。萬戮猶輕。當初捕將不得摘發。反爲都憲風聞所執捉。此等捕將無異偶人。雖不追論罪罰。若今此等捕將盤問。難保其得情。況造謀之夢麟減死。則此兩漢宜無異同。亦令移送刑曹。濟州絶島中。限己身爲奴事。分付。捕廳罪人火者朴昌新朴道平。別無更問之端。而昌新有難白放。本鄕編役。道平則放送事。一體分付捕廳。
정조 6년
傳于徐有防曰。新印諭京畿大小民人綸音。京畿監營。印本二件。寫本一件。成有旨下送。廣州府水原府。各印本六件。寫本二件。驪州牧坡州牧楊州牧富平府南陽府仁川府長湍府通津府安山郡安城郡高陽郡金浦郡交河郡龍仁縣振威縣陽川縣果川縣衿川縣利川縣。各印本六件。寫本一件。竹山府喬桐府豐德府加平郡朔寧郡麻田郡永平縣砥平縣抱川縣積城縣漣川縣陽城縣陰竹縣陽智縣楊根縣永宗鎭。各印本六件頒送。而同封送于監司處。使之頒布。傳曰。新印京畿綸音。內閣二件。外奎章閣一件。五處史庫各一件。政院玉堂各一件。賜給。
정조 6년
李柱國。以司僕寺內乘。以一二提調意啓曰。今日摛文院齋宿時。本寺正當爲進輿差備。而新除授正尹東晩在外。不得上來云。今姑改差。其代以在京無故人卽令該曹口傳差出。以爲差備之地。何如。傳曰。允。
정조 6년
又以禁衛營言啓曰。本營中軍李廷壽。身病猝重。勢難察任。改差。何如。傳曰。允。
정조 6년
李在學。以義禁府言啓曰。東所部將河明世拿囚之意。敢啓。傳曰。知道。
정조 6년
徐有防。以義禁府言啓曰。洪忠道洪州牧竄配罪人沈念祖放送事。承傳啓下矣。沈念祖放送事。分付該道道臣之意。敢啓。傳曰。知道。
정조 6년
李在學。以義禁府言啓曰。海州判官金宗範定配。平山前府使柳孝源徒配事。承傳啓下矣。金宗範全羅道茂長縣定配。柳孝源卽其地黃海道平山府徒三年定配。而以承傳辭意。具罪目依例發遣府書吏羅將。押送于各其配所。何如。傳曰。允。
정조 6년
行都承旨嚴璹藥院直。行左承旨李柱國坐。右承旨徐有防坐直。左副承旨李在學坐。右副承旨沈有鎭坐。同副承旨李時秀坐直。注書趙興鎭病李祖承病。假注書安邁權仕直趙衍德藥院直。事變假注書馬思仁仕。
정조 6년
李在學啓曰。守禦使鄭民始。以本職禮曹判書。北道諸陵奉審事。今方下直出去矣。所佩密符。來請還納。何以爲之。敢稟。傳曰。前例相考以稟。
정조 6년
又啓曰。因守禦使鄭民始密符還納啓辭。前例相考以稟事。命下矣。取考前例。則守禦使閔鎭厚奉使出疆時。則有姑爲還納之命。而其後江華受由下去時。則仍佩往來。摠戎使李基夏海防看審出去時。亦有仍佩往來之例矣。敢啓。傳曰。仍佩往來。
정조 6년
傳于徐有防曰。禮曹判書留待。
정조 6년
傳于李時秀曰。禮房承旨入侍。
정조 6년
傳于徐有防曰。冊子中某論。皆以老論書之。某字鐵鑄字。持來洗補後。大臣件及外方件傳之。
정조 6년
傳于李時秀曰。今則査事收殺。檢田之政。一時爲急。況今年本道穡事。雖云不若畿內之慘歉。而若其不食實處。民情遑急。無異畿內。執災俵稅。尤當十分精詳。使小民無白徵之怨。可也。卿果何以爲意。而亦欲從近發巡乎。以此意下諭于兼洪忠監司處。
정조 6년
又傳于曰。錦營海營今番獄案一件。使之謄書。冊子上送矣。更思有御覽件。有事變注書件。有禁府件矣。三件謄上之意。下諭于兩道監司。御覽件先爲上送事。一體下諭。
정조 6년
備忘記。海西綸音印本。黃海監司黃昇源處四件。兵使申應周處二件。黃州牧使徐魯修。海州判官兪漢炅各一件。甕津水使兼府使李潤禧一件。延安府使李樂培。谷山府使南玄老。豐川府使丁範祖。金川郡守成雲柱。白川郡守趙長鎭。鳳山郡守具埱。載寧郡守鄭若淳。遂安郡守李濟榮。信川郡守朴英秀。安岳郡守李顯永。文化縣令金載久。新溪縣令李素。長連縣監朴長卨。松禾縣監南寅老。康翎縣監李燁。殷栗縣監李鼎運。長淵縣監韓光濟。瑞興縣監林濬浩。兎山縣監尹昌淳等處各二件。平山府使李亨元十件。堅封定禁軍。下送監司處。祗受後卽爲頒給列邑事。下諭。政院一件。玉堂一件。藝文館一件。禁府刑曹一件。左右捕廳各一件。亦爲賜給。
정조 6년
李在學。以兵曹言啓曰。依下敎。侍衛禁軍及武藝別監。內吹。螺赤等處。設粥以饋之意。敢啓。傳曰。知道。